ก.ล.ต.เตือนอีกแล้ว! ระวังถูกหลอกลงทุนสินทรัพย์ดิจิทัล
เผย 25hrbanking และ Everex Asia ไม่ได้เป็นผู้ประกอบธุรกิจสินทรัพย์ดิจิทัลที่ได้รับอนุญาต
1 พ.ย. 2562

เผย 25hrbanking และ Everex Asia ไม่ได้เป็นผู้ประกอบธุรกิจสินทรัพย์ดิจิทัลที่ได้รับอนุญาต
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้รับข้อมูลและตรวจพบว่า เฟซบุ๊ก 25hrbanking และ Everex Asia ได้มีการประชาสัมพันธ์และชักชวนประชาชนใช้บริการซื้อขายแลกเปลี่ยนสินทรัพย์ดิจิทัลผ่านทางสื่อออนไลน์ต่าง ๆ อาทิ เว็บไซต์บริษัท และแอปพลิเคชัน
ก.ล.ต. ขอแจ้งให้ทราบว่าทั้ง 25hrbanking และ Everex Asia ไม่ได้เป็นผู้ประกอบธุรกิจสินทรัพย์ดิจิทัลที่ได้รับอนุญาต จึงขอให้ประชาชนและผู้ลงทุนใช้ความระมัดระวัง หากถูกชักชวนซื้อขายแลกเปลี่ยนคริปโทเคอร์เรนซี รับฝาก โอน หรือถอนเงิน หรือทำธุรกรรมที่เกี่ยวกับสินทรัพย์ดิจิทัล เนื่องจากอาจไม่ได้รับความคุ้มครองตามกฎหมายที่อยู่ในการกำกับดูแลของ ก.ล.ต.
ก.ล.ต. ขอย้ำว่า ธุรกิจสินทรัพย์ดิจิทัลเป็นธุรกิจที่อยู่ภายใต้การกำกับดูแลตามพระราชกำหนดการประกอบธุรกิจสินทรัพย์ดิจิทัล พ.ศ. 2561 ผู้ที่โฆษณา ประชาสัมพันธ์ หรือแสดงตัวต่อบุคคลทั่วไปโดยการชักชวน หรือจะให้บริการซื้อขายคริปโทเคอเรนซี รับฝาก โอน หรือถอนเงินหรือทำธุรกรรมที่เกี่ยวกับสินทรัพย์ดิจิทัล ต้องเป็นบุคคลที่ได้รับอนุญาตตามกฎหมาย ซึ่งผู้ที่ฝ่าฝืนอาจต้องรับโทษตามกฎหมาย
ทั้งนี้ ผู้ลงทุนสามารถตรวจสอบรายชื่อผู้ประกอบธุรกิจสินทรัพย์ดิจิทัลที่ได้รับใบอนุญาตหรือขึ้นทะเบียนอย่างถูกต้องได้ที่ www.sec.or.th และแอปพลิเคชัน “SEC Check First” นอกจากนี้ หากผู้ลงทุนมีข้อสอบถามหรือมีเบาะแสเกี่ยวกับการดำเนินการที่น่าสงสัย โปรดแจ้ง SEC Help Center ที่สายด่วน ก.ล.ต. โทร. 1207 เพื่อการตรวจสอบในเชิงลึก และในกรณีที่ตรวจพบว่าเข้าข่ายการกระทำที่อาจผิดกฎหมายอื่น ก.ล.ต. จะมีกระบวนการในการประสานงานกับหน่วยงานที่เกี่ยวข้องในการดำเนินการต่อไป